b'\n_START_ARTICLE_\nSedem irskih no\xc4\x8di\n_START_SECTION_\nSnemanje\n_START_PARAGRAPH_\nV intervjuju za revijo Playboy je leta 2015 \xc5\xa0ifrer povedal, kako je pri\xc5\xa1lo do nastanka albuma:_NEWLINE_\xc2\xbbNeko\xc4\x8d sva bila z Juretom Robe\xc5\xbenikom v Dublinu, on je pa tam poznal nekega gospoda, ki je bil glasbeni urednik, dobili smo se in se malo pogovarjali o glasbi, Jure me je predstavil in potem me je irski sogovornik vpra\xc5\xa1al, katero irsko glasbo pa poznam, in sem rekel, da Dublinerse. Da tudi sam gojim to kulturo, ta "Seven Drunken Nights", da je to glasba iz moje knjige. Povedal je, da pozna njihovega studijskega kitarista, Desa Moora. Ta Des se je \xc4\x8dez nekaj dni okrog poldneva oglasil ves pome\xc4\x8dkan in zaspan v mojem hotelu, malo sva se pogovarjala in mislim, da prve pol ure niti ni vedel, kje je in zakaj je tam, potem je pa malo pri\xc5\xa1el k sebi, povedal, da je bil do petih zjutraj v studiu, in izkazalo se je, da je to eden najprijetnej\xc5\xa1ih ljudi, ki sem jih spoznal v \xc5\xbeivljenju in obenem najbolj\xc5\xa1i studijski kitarist na Irskem. Pa pravi: \xc2\xbbOd Dub\xc2\xadlinersov sta dva ali trije uporabni za v studio, \xc4\x8de ho\xc4\x8de\xc5\xa1 irski sound, imam jaz bolj\xc5\xa1e.\xc2\xab\xc2\xa0In mi je uredil to isto postavo, s katero snema tudi on, se pravi od Dubliners Eammona Campbella in Johna Sheahana.\xc2\xab\n_START_SECTION_\nGlasba\n_START_PARAGRAPH_\nAlbum je posnet v za Irsko zna\xc4\x8dilnem glasbenem slogu irski folk. Pesem "Sedem pijanih no\xc4\x8di" je sicer irska narodna pesem, avtorji najbolj znane izvedbe so The Dubliners \xe2\x80\x93 to je tudi izvedba, ki jo je \xc5\xa0ifrer priredil na besedilo Du\xc5\xa1ana Velkavrha._NEWLINE_Pesem "Brazgotine srca" je posve\xc4\x8dena argentinskim obo\xc5\xbeevalcem, pred katerimi je nastopil leta 1993 na turneji po Ju\xc5\xbeni Ameriki.\n_START_SECTION_\nPromocija\n_START_PARAGRAPH_\nPesmi z albuma je \xc5\xa0ifrer izvajal marca in aprila 1995 na kratki turneji z naslovom Irske no\xc4\x8di nad Slovenijo. Trajala je deset dni, zaradi velikega povpra\xc5\xa1evanja pa je obsegala \xc5\xa1tirinajst koncertov. Enega od koncertov je posnela RTV Slovenija. Kot spremljevalna skupina je s \xc5\xa0ifrerjem nastopala irska skupina Stockton\'s Wing.'